- Våpenhvilen i Syria holder fortsatt
- Det virker som om våpenhvilen fortsatt holder, men det er meldt om enkelte brudd på den i ulike områder, iser Rami Abdel Rahman fra eksilgruppen Syrias observatorium for menneskerettigheter fredag formiddag. Tidligere på dagen meldte gruppen at det var spredte kamper mellom regjeringssoldater og opprørere fra Den frie syriske hæren blant annet ved grensen mot Tyrkia nord i landet. Sammenstøtene foregikk blant annet i utkanten av den nordvestlige landsbyen Khirbel el-Joz. Hæren skal ha utplassert stridsvogner i området før sammenstøtet, ifølge menneskerettighetsgruppen. Det er ikke kommet meldinger om drepte eller sårede fra disse kampene.En våpenhvile trådte i kraft i Syria torsdag morgen, og den ble tilsynelatende overholdt hele torsdag. Det ble meldt om kun få enkeltepisoder som brøt med den. Torsdag, på første dag av våpenhvilen, ble til sammen 22 mennesker drept i ulike voldsepisoder rundt om i landet, ifølge aktivister. Tallet på døde torsdag er likevel mye lavere enn det som har vært vanlig de siste ukene. Våpenhvilen er en del av spesialutsending Kofi Annans fredsplan for Syria. - Det virker som om Syria opplever et sjeldent øyeblikk av ro på bakken, sa Annan før han orienterte FNs sikkerhetsråd om situasjonen torsdag.Den virkelige testen på om våpenhvilen holder, kommer fredag ettermiddag. Da har opposisjonen oppfordret folk over hele landet til å demonstrere. Samtidig skal FNs sikkerhetsråd diskutere et resolusjonsforslag som tar til orde for at en observatørstyrke på om lag 30 ubevæpnede personer skal sendes til Syria for å overvåke at våpenhvilen overholdes. Observatørstyrken blir trolig ledet av den norske generalmajoren Robert Mood. Ifølge FN har over 9.000 mennesker blitt drept etter at uroen i Syria startet i mars i fjor.Annan påpekte imidlertid at regimet i Damaskus har brutt andre punkter i fredsplanen som våpenhvilen er en del av, blant annet å ikke å trekke tilbake styrker og tunge våpen fra tett befolkede områder. - Alle parter er forpliktet til å gjennomføre sekspunktsplanen til fulle. Dette inkluderer både de militære bestemmelsene og forpliktelsen til å starte en politisk prosess, understreket Annan. NTB/VG Nett
Til tross for meldinger om enkelte kamper mellom regjeringssoldater og regimeopprørere, overholdes våpenhvilen i Syria også fredag, opplyser syriske aktivister.